सभी लोगों के लिये आज का दिन महान और खुशखबर वाला है. काफ़ी समय से ब्लागजगत में लोग आते हैं और चले जाते हैं. कुछ चंद लोग जो बच जाते हैं वो महान मठाधीशों के बीच खेमेबाजी में बंट कर रह जाते हैं. आप लोग तो जानते ही हैं कि ब्लाग स्पेक्ट्रम का असली राजा तो ताऊ है जो खुद के साथ साथ सभी को रेवडियां खिलवाता ही रहता है. पिछले कुछ समय से शिद्दत से यह महसूस किया जा रहा है कि कुछ ब्लागिंग के कोर्स शुरू किये जायें ताकि नयों के साथ साथ कुछ पुराने खूसट और घाघ (महाघाघ सिर्फ़ ताऊ है दूसरे इस पदवी की तरफ़ मुंह ना मारें) लोगों को भी ब्लागिंग की विभिन्न मनपसंद विधाओं में ट्रेनिंग देकर बाद में खुद ताऊ के निर्देशन में उनको डाक्टरेट करवाई जा सके. "ताऊ युनिवर्सिटी आफ़ ब्लागिंग" के अंतर्गत निम्न कोर्स शुरू किये गये हैं जिनमें फ़ेकल्टी और नियमों की जानकारी नीचे दी जा रही है. कृपया अपने योग्य और मनपसंद कोर्स में एडमिशन लेकर अपना अध्ययन पूर्ण करें.